
<הצעת חוק הכניסה לישראל (תיקון מס' 25), התשע"ד-2013>
<היו"ר מירי רגב:>
בוקר טוב. אני פותחת את הדיון בהצעת חוק הכניסה לישראל (תיקון מס' 25). היוזם של הצעת החוק הוא ממשלת ישראל, שמבקשת לעגן הוראת שעה שקובעת איסור על הסעת שב"חים. 

לכולנו ברור שבעיית השב"חים היא בעיה קשה. כניסה של שב"חים לתוך שטח המדינה באופן לא חוקי היא בעיה קשה, ולכן הממשלה כולה עיגנה חקיקה, גם בסוגיה של העסקה, גם בסוגיה של הלנה, וגם, בהוראת שעה כרגע, את הסוגיה של ההסעה – מתוך כוונה להקשות על אותם שב"חים להיכנס לתוך שטח מדינת ישראל; ואם הם נכנסים לתוך שטח מדינת ישראל אז הם ייענשו, בוודאי אלה שמסייעים להם, באופן נוקשה. 

עם זאת, ההצעה של היום מבקשת לקבוע הסדר שבעיניי הוא הסדר בעייתי. מבקשים מנהגי מוניות להתחיל עכשיו להיות בודקי גבולות: אם מישהו נכנס אליו למונית, הוא צריך לבדוק האם הוא שב"ח או לא שב"ח. וזה לא תפקידו של נהג המונית, מי שצריך לעשות את זה זה או הצבא, שאמור לשמור עליהם שלא יצאו החוצה, או המשטרה, שנמצאת שם. אני מזמינה אתכם לעלות מאוטובוס לראש העין, עם כמות השב"חים שנמצאים שם. עד שחס וחלילה יקרה משהו – ואז כולם יתעוררו. 
אתם רוצים עכשיו שנהג מונית ייקח על עצמו את האחריות הביטחונית של מדינת ישראל, כדי למנוע את כניסת השב"חים לתוך השטח. לא, זה לא תפקידו, הוא נהג מונית, הוא צריך לנהוג בביטחון, לקחת כסף כפי שמגיע לו ולא יותר, ולא לעבוד על אזרחים שעולים על המונית שלו. אז עכשיו נהג המונית גם יצטרך לבדוק את התעודה, יצטרך לבדוק אם היא מזויפת? הפכנו אותו לסוג של בקר גבול? אני את זה לא אאשר. אם אתם חושבים שהסעה של שב"חים תלויה כולה על נהגי המוניות, אז אתם טועים. תמצאו לי פתרון אחר. 

ולכן, כבר אני אומרת שזה לא יעוגן בחקיקת קבע. כדי לא לתקוע את המהלך הזה, אני אאשר את זה רק כהמשך הוראת שעה, אבל זה לא יהיה הוראת קבע. הוראת קבע תהיה בהצעת חוק רצינית שתיתן לי מענה לכך שמחר בבוקר ייכנס שב"ח, נהג המונית ייקח אותו לתל-אביב, יהיה פיצוץ בתל-אביב, ומי שיהיה אשם זה לא המשטרה, לא הצבא, אלא נהג המונית שהעביר אותו מאזור אריאל לתל-אביב. זה נשמע הגיוני? בואו תעשו לי סדר. 

בבקשה, יוזמי החוק, הממשלה, המשרד לביטחון פנים, תציגו לנו את הסוגיה הזאת. 
<דדו זמיר:>
אני נצ"מ דדו זמיר, רמ"ח תביעות, אני אחראי על התביעה הפלילית. בין יתר העבירות שאנחנו מטפלים בהן אנחנו מטפלים גם בעבירות על חוק הכניסה לישראל. אני מזכיר לגברתי את הדיון שקיימנו בנושא חוק הכניסה לישראל ממש לפני כחודשיים. עסקנו גם בנושא של השב"חים וגם בנושא של אותם גורמים שאנחנו מגדירים כמחוללי פשיעה: מעסיקים, מלינים ומסיעים. בין היתר, גם אז התייחסנו לנושא של המסיעים, שכוללים גם את נהגי המוניות.

כדי לסבר את האוזן ולעשות סדר מבחינה משפטית: יש איזו תחושה, שגם הוצגה פה בתחילת הדברים, שלכאורה מעבירים את הנטל לנהג המונית, שנהג מונית שמסיע אדם שנראה לו תמים נדרש לבדוק תעודות ויש עליו חובה שהיא שונה מחובה שמוטלת על כל אדם אחר, ככל שזה נוגע לחוק הכניסה לישראל. אבל כדי להגיש כתב אישום כנגד מסיע על פי חוק הכניסה לישראל, על פי היסודות העובדתיים שאני חייב להוכיח כדי לגבש את התשתית להגשת כתב אישום, אני צריך להוכיח שנהג המונית ידע שמדובר בתושב האזור, תושב השטחים, יהודה ושומרון או חבל עזה, ושהוא ידע שהוא נכנס למדינת ישראל שלא כדין. זאת אומרת - - -

<היו"ר מירי רגב:>
אתה מבקש את זה גם מנהג האוטובוס שעלה מאריאל?

<דדו זמיר:>
לא, אני עושה פה - - -

<היו"ר מירי רגב:>
מה ההבדל בין נהג אוטובוס למונית? 

<דדו זמיר:>
גברתי, אני בפירוש אעשה סדר ולא אחמוק משום שאלה, אני אענה על הכול. 

בכל מקרה, כדי שאותו חשד יתעורר אצל נהג המונית, חייבת להיות ראיה לכך שהוא ראה את השב"ח חוצה את הגדר, שהוא ראה את השב"ח חולף על פני המחסום - - -

<דב חנין:>
על איזה הנחה משפטית אדוני עובד?

<דדו זמיר:>
רבותיי, רק רגע. כשאדם מסיע מתוך ישראל, מחוץ לשטחים, אם אותו נוסע ביקש ממנו שהוא יעביר אותו מעבר לתחומי הקו הירוק למקום כזה או אחר - - -

<דב חנין:>
הדברים שאדוני אומר לא נמצאים בנוסח החוק. אם הם היו כתובים בנוסח החוק, המצב שלנו היה שונה.

<דדו זמיר:>
אני תכף אצטט לאדוני את נוסח החוק. 

דבר נוסף, גברתי דיברה על הנושא של שירות ציבורי, תחבורה ציבורית. בגלל הכמות של הנוסעים בתחבורה ציבורית, החוק נתן פטור לנהגי אוטובוס. לצד אותו פטור – והיינו על כך בדיון אצל השר לביטחון פנים – יש כוונה לעשות בדיקה יותר מעמיקה באוטובוסים, אבל לא על ידי הנהג, שיצטרך לבדוק בכל תחנה ותחנה עשרות נוסעים, אלא יהיו בדיקות כאלה ואחרות של משטרת ישראל - - -

<היו"ר מירי רגב:>
שיהיו אותן בדיקות גם על נהגי מוניות. אותן בדיקות של משטרת ישראל, שעולה לאוטובוס ובודקת אם יש שב"חים – ככה גם תעצור נהג מונית באזור ראש העין ותראה אם הוא העלה שב"ח או לא. 

<דדו זמיר:>
העניין הוא שנהג מונית באזור ראש העין, מלכתחילה לא תתגבש כנגדו תשתית ראייתית, כי נהג מונית באזור ראש העין לא אמור לחשוד בנוסע.

<תמר זנדברג:>
למה לא? מה רבותא של נהג מונית באזור ראש העין לעומת נהג מונית ב - - - ?

<דדו זמיר:>
ישנם נטלים שונים בחוק הכניסה לישראל על פי אזורים. אזור קו התפר מטיל אחריות שונה מאזורים אחרים. יש מפה שצמודה לחוק - - -

<היו"ר מירי רגב:>
אז מה אתה רוצה, שבגלל שהצבא או המשטרה לא עשו את עבודתם והם חצו את הגבול, אז שנהג המונית ייקח על עצמו את האחריות? אני באמת שואלת אותך, זה הגיוני? זה כמו שאתם בעניין האבטחה רציתם שיהיה שהמאבטח הולך עם הנשק הביתה ושם אותו בכספת. רק כשעשינו פה 20 דיונים הבנתם שההיגיון הזה לא תקין ושיניתם את זה. אז אותו דבר פה. המשטרה כשלה, הצבא כשל, הוא כבר נכנס פנימה – ואתם עכשיו רוצים שמי שעליו יהיה ביטחון המדינה זה נהג המונית. 

<דדו זמיר:>
ממש לא. 

<היו"ר מירי רגב:>
אני איתכם: צריך לטפל בשב"ח, צריך שהוא לא ייכנס לארץ, צריך שהוא לא יהיה פה, אבל מה אתם רוצים מנהג המונית?

<דדו זמיר:>
אני דורש, או מצפה - - -

<תמר זנדברג:>
אתה יכול לפרט מה זה אזור קו התפר לפני שאנחנו מתקדמים?

<דדו זמיר:>
כן, ישנה מפה - - -

<היו"ר מירי רגב:>
ראש העין בתוך קו התפר. הנה, יש לנו מפה. 
<דדו זמיר:>
יש לכם את המפה שצמודה לחוק הכניסה לישראל, עם הצבעים?

<היו"ר מירי רגב:>
כן, בוא תראה. 

<דדו זמיר:>
אוקיי, אז מה שקורה - - -

<היו"ר מירי רגב:>
מה "אוקיי"? מה "בסדר"? 

<חמד עמאר:>
לא הוועדה צריכה להביא את זה, מי שצריכה להביא את זה זה המשטרה. 

<היו"ר מירי רגב:>
ראש העין זה בקו התפר. 

<דב חנין:>
המשטרה לא יודעת איפה זה, רק נהגי המוניות צריכים לדעת. 

<היו"ר מירי רגב:>
ראש העין זה בתוך קו התפר. 

<חמד עמאר:>
ראש העין זה בתוך קו התפר, אבל האחראי אומר לנו שלא. 

<דב חנין:>
המשטרה לא מכירה, אבל נהגי המוניות צריכים להכיר. נהגי המוניות זה רמה מקצועית הרבה יותר רצינית בענייני ביטחון פנים מאשר המשטרה. 

<היו"ר מירי רגב:>
מסכן נהג מונית, שרוצה להתפרנס בשקט, ועכשיו הוא יתחיל "תביא תעודה, תביא תעודה...".

<דדו זמיר:>
הנושא של המפה מדבר על נושא של נטל ההוכחה. בכל מקרה אנחנו צריכים להוכיח - - -

<היו"ר מירי רגב:>
אז מה, בגלל שאתה רוצה להוכיח אתה רוצה שנהג המונית יבדוק אם הוא שב"ח או לא?

<דדו זמיר:>
לא. אני אלך לנקודות קיצון, כדי שזה יהיה יותר ברור: אני עושה הבחנה בין נהג שמעלה נוסע שאין לו שום רמת חשד – ולא משנה איפה הנוסע הזה נמצא – שברור שדינו כדין כל נהג ואין ממנו שום ציפייה; לבין נהג שיודע שמדובר בתושב שטחים שנכנס למדינת ישראל שלא כדין – עליו אנחנו מדברים. 

<היו"ר מירי רגב:>
סליחה, עם כל הכבוד, אתה רמ"ח תביעות, יש לכם רמ"ח חקירות, אתם יודעים מי נהגי המוניות שעובדים באזור ומכירים מי גר שם באזור. שימו עליהם את היד, אבל אני לא מוכנה שכל נהג מונית שעכשיו מקפיצים אותו משדה התעופה לתל-אביב ואומרים לו לעבור בדרך בראש העין לקחת מישהו – הוא צריך עכשיו לבדוק אם הוא שב"ח או לא. 

<דדו זמיר:>
זה לא המצב - - -

<דב חנין:>
אבל זה כן המצב, אדוני. 

<דדו זמיר:>
זה ממש לא המצב. 

<דב חנין:>
זה פשוט המצב. אני אקריא לך את החוק, כי או שאנחנו לא מדברים על אותו חוק או שאתם לא מכירים את החוק. אתם בעצם אומרים בחוק שנהג מונית... אני קורא את סעיף (ד) לחוק: אם הוכחה מודעותו שהעובד, הנוסע, הנוהג, הוא תושב זר, הוא צריך לבדוק את המסמכים - - -

<יואל הדר:>
כל אחד, אדוני, לא רק נהג המונית. 

<דב חנין:>
אבל אנחנו מדברים כרגע על נהגי מוניות. 

<דדו זמיר:>
אבל הוכח - - -

<דב חנין:>
רגע, תן לי להסביר את הבעיה, כדי שכולנו נבין על מה אנחנו מדברים. 

אדוני הקצין, אני מבין שהמשטרה נמצאת בקשיים, אני גם שומע שיש כל מיני בעיות בתוך המשטרה - - 

<היו"ר מירי רגב:>
אולי נוסיף שיטור עירוני מקומי לאזור הזה? 

<דב חנין:>
- - אני ער לקשיים של המשטרה - - -

<יואל הדר:>
רגע, היא הרימה לי להנחתה: ברשימת התחנות הקרובות, ראש העין נמצאת בפנים. 

<היו"ר מירי רגב:>
מצוין, אז עכשיו האחריות תהיה עליהם. 

<דב חנין:>
אני ממשיך. אנחנו מבינים שהמשטרה נמצאת בקשיים, ואנחנו בעד שהמשטרה תתמודד עם הקשיים. אנחנו שמענו שאפילו בלהב 433 יש קשיים מסוימים.  
<דדו זמיר:>
אבל מה הקשר, אדוני? מה הקשר? 
<דב חנין:>
אז עכשיו אתם אומרים: בואו נטיל את האחריות על נהגי המוניות. יש בלהב 433 בעיות, אז אתם אומרים: בואו - - -

<היו"ר מירי רגב:>
אין קשר בין הדברים. 

<דדו זמיר:>
אני מתקשה להבין את הקשר שאתה - - -

<דב חנין:>
אז בוא אני אסביר לך. למשטרה יש תפקידים במדינת ישראל, היא לא יכולה לגלגל את האחריות על נהגי המוניות, למרות שכולנו - -

<דדו זמיר:>
אני מסכים איתך. 

<דב חנין:>
- - מסביב לשולחן הזה מסכימים שנהגי המוניות הם אנשים מאוד מקצועיים ומאוד רציניים ויש להם כנראה פחות קשיים מאשר למשטרה. ולמרות זאת, אי אפשר לגלגל את האחריות על נהגי המוניות. 

אבל מה שאתם עושים בחוק הזה הוא שאתם קובעים... יש בכל זאת איזשהו עולם משפטי שאנחנו נמצאים בו. אתם לא יכולים לצייר לוועדה עולם משפטי שהוא לא העולם האמיתי. אתם אומרים שאם בן אדם מודע לזה שמדובר במסתנן, בשב"ח לצורך העניין, אז הוא עובר עבירה.

<דדו זמיר:>
נכון. 

<דב חנין:>
והוא צריך לבדוק מסמכים כדי... עכשיו, מה זה "מודע"? "מודע", לפי ההלכות שכולנו מכירים אותן, או לפחות המשפטנים שבינינו, כולל עצימת עיניים, כולל מצב שהוא הוא יכול לחשוד חשד סביר. מה זה חשד סביר? זה racial screening, זה אם בן אדם נראה קצת כהה אז אני אגיד עליו ש - - - 
<דדו זמיר:>
ממש ממש לא, אני מתנגד למה שאדוני אמר מכל וכול. 

<היו"ר מירי רגב:>
לא, לא, זה בכלל לא מעניין אותי איך הוא נראה, גם אם הוא בלונדיני או פולני, זה בכלל לא מעניין אותי. 

<דדו זמיר:>
ברור שלא, ברור שלא. בתחילת דבריי - - -

<היו"ר מירי רגב:>
מה שמעניין אותי זה דבר אחד: שאזרח ישראלי תמים, נהג מונית שמתפרנס בכבוד, מחר בבוקר יצטרך שנטל ההוכחה - - -

<דדו זמיר:>
ומה ההבדל בינו לביני ובינך אם נסיע שב"ח?

<היו"ר מירי רגב:>
מה ההבדל ביני ובינך? אני אומרת שוב - - -

<דדו זמיר:>
זה העניין, זאת המהות - - -

<דב חנין:>
אתה לא מבין את ההבדל? הוא מתפרנס מזה, הוא מתפרנס מהסעת אנשים, כל יום עולים על המונית שלו אנשים. הוא יתחיל לבדוק תעודות זהות? מה זה הדבר הזה? מה זה הדבר הזה?

<היו"ר מירי רגב:>
אני לא אפסיד את הפרנסה שלי. אתה צריך להגיד לי מה ההבדל בין נהג מונית לנהג אוטובוס.

<דדו זמיר:>
- - -

<היו"ר מירי רגב:>
אני שמעתי אותך, לא שכנעת אותי. יואל, בבקשה, אולי המשרד לביטחון פנים ישכנע אותי. 

<יואל הדר:>
דבר ראשון, הוועדה טוענת שהיא לא רוצה לקבוע שמעכשיו נהגי מוניות ידרשו ממסכים. אבל זה לא מעכשיו, החוק הזה כבר קיים - - -

<דב חנין:>
אבל הוא הוראת שעה, זה משהו זמני - - -

<היו"ר מירי רגב:>
יואל, אני אאשר את הוראת השעה בלבד, לשנתיים, ועוד שנתיים אתם תבואו עם חוק הגיוני. לא יהיה חוק קבע. אתם תשבו ותחשבו איך אתם, הגורמים הביטחוניים, שזה תפקידם, לוודא שלא יעברו שב"חים או שיטפלו בשב"חים - - -

<דב חנין:>
יואל, אולי יהיה שלום עוד שנתיים. או שהחלטתם שלא יהיה שלום לנצח? 

<יואל הדר:>
גם לפני ארבע שנים אמרו את זה. 

<דב חנין:>
אז זהו? אז לא יהיה שלום?

<יואל הדר:>
דווקא איתך יש דו-שיח כבר הרבה מאוד שנים בנושא הזה. 

<היו"ר מירי רגב:>
עזוב את זה. בבקשה. 

<יואל הדר:>
אני רוצה להסביר. גם לאזרח יש חובות. גם אזרח שמקבל רישיון למונית או אזרח שמקבל רישיון לעסק – מטילים עליו חובות, למשל, לשים מצלמות אבטחה בעסק שלו. או למשל מטילים על קניון, שהוא דבר פרטי, לשים מאבטחים. יש חובות. אז את יכולה להגיד: למה לחייב אותו בעלויות של האבטחה, בעלויות של המצלמות?

<היו"ר מירי רגב:>
לא, זה משהו אחר. 

<יואל הדר:>
למה זה משהו אחר?

<היו"ר מירי רגב:>
כי אתה מחייב נהג מונית, אבל אתה לא מחייב נהג אוטובוס. אם היית בא עם רציונל שעושה צדק והוא מידתי והוא נכון, רציונל שאומר שכל מי שמסיע בשירות ציבורי – בין אם זה נהג מונית, בין אם זה נהג אוטובוס, בין אם זה נהג שירות – כל מי שמסיע... למה דווקא נהג מונית, כי הוא מסיע ארבעה נוסעים?

<יואל הדר:>
עכשיו גברתי אומרת משהו כזה: אם היינו עושים לכולם, אז הייתה מידה של צדק, אבל מאחר שאנחנו עושים אפליה... כלומר, בעצם העיקרון הוא צודק. 

<חמד עמאר:>
לא, העיקרון לא צודק. 

<היו"ר מירי רגב:>
לא, אני אומרת שיש כאן שני דברים: קודם כול, זה לא תפקידו של אזרח שמסיע לבדוק אם הוא שב"ח או לא - - -

<יואל הדר:>
אני חושב שזה כן חובתו, בדיוק כמו שחובה על בעל רישיון עסק לשים מצלמות אבטחה וחובתו של בעל הקניון לא להכניס מישהו עם נשק - - -

<היו"ר מירי רגב:>
לא, נניח ששכנעת אותי - - -

<חמד עמאר:>
למה בעל העסק חייב? כי הוא רוצה לשמור גם על עצמו. 

<יואל הדר:>
לא, כי אנחנו מחייבים אותו ברישיון העסק לשים מצלמה. במדינת ישראל יש היום חובות על אזרחים לסייע לרשות. 
<חמד עמאר:>
לא, זה לא נכון - - -

<היו"ר מירי רגב:>
רגע, נניח שסיכמנו שזאת חובתו – אז שהחובה הזאת תהיה על כולם ולא על חלק. 

<יואל הדר:>
זאת כבר שאלה אחרת, אבל קיימת חובה על אזרח. 

<היו"ר מירי רגב:>
אני אומרת שוב: אני לא מקבלת את זה שקיימת חובה. אבל בוא נניח ששכנעתם אותנו וקיבלנו שקיימת חובה על אזרח שיש לו רישיון להסיע אזרחים, לבדוק שב"חים – אז שתהיה כוללת לכולם. 
<יואל הדר:>
אז זאת שאלה אחרת, שאנחנו צריכים לבחון את הנושא של האוטובוסים. אבל העיקרון הוא שהאזרחים צריכים לסייע לרשות. הרי המשטרה לא נמצאת בכל מקום, ואם לוקחים שב"ח שיכול לגרום לפיגועים - - -

<היו"ר מירי רגב:>
אל תספר לי על פיגועים, כי אני מבינה את זה לא פחות ממך ואני רוצה למנוע את זה לא פחות ממך. להפך, אני רוצה שהצבא יהיה אחראי על הדבר הזה וימנע את הכניסה של השב"חים לתוך שטח מדינת ישראל, וברגע שזה בתוך שטח מדינת ישראל זה הפך להיות בעיה של המשטרה. זה ברור לחלוטין שצריך שאזרחים יסייעו בעניין הזה, אבל מרגע שנקבע שכל מי שיש לו רכב הסעה ציבורית, יש לו תפקיד נוסף... אם ניתן לו את הכלים לתפקיד הנוסף הזה ואם זה יהיה על כולם – בסדר. 

<יואל הדר:>
דרך אגב, גברתי, גם אם אזרח רגיל לוקח מישהו - - -

<זבולון קלפה:>
זאת הבקשה - - -

<היו"ר מירי רגב:>
לא, הוא רוצה רק נהגי מוניות. 

<קריאות:>
- - -

<זבולון קלפה:>
צריך להסתכל על זה בקונטקסט השלם: הצבא עושה את התפקיד שלו, המשטרה עושה את הפקיד שלה, ובעצם - - -

<היו"ר מירי רגב:>
הם נכשלו, ועכשיו רוצים שנהג המונית יציל אותם. 

<זבולון קלפה:>
לא, הם רוצים להרחיב את זה, כך אני מבין, גם על - - -

<היו"ר מירי רגב:>
לא, לא - - -

<קריאות:>
- - -

<יואל הדר:>
גם אם אני לוקח מישהו, אני עובר על החוק, רק אין לי את האפשרות לבקש תעודה. אבל אני עובר על החוק אם אני לוקח - - -

<זבולון קלפה:>
להבדיל מרבים מכם, אני חווה את החוויה הזאת כל בוקר - - -

<היו"ר מירי רגב:>
רגע, זבולון, גם אני חווה את זה בדרך לראש העין, אבל אני רוצה להסביר לך משהו קטן לפני שאתה מדבר. החוק הכולל מדבר על הסעה, הלנה והעסקה. ההלנה וההעסקה הפכו להיות לקבע, וזה בסדר ואנחנו בעד זה, והלוואי שזה גם היה על המסתננים, אבל לא נטפל בזה עכשיו. 
עכשיו, את ההסעה לא הצליחו לסגור, כי יש כאן משהו שהוא לא צודק. אני נגד שב"חים, אני לא רוצה להכניס לפה שב"חים, אבל אני אומרת שקודם כול הצבא הוא הקו הראשון שצריך לטפל בזה, ואם לא הצליח זה עובר למשטרת ישראל. עכשיו, משטרת ישראל אומרת: לפני שאני אצטרך לבוא ולטפל בפיגוע עצמו, אני רוצה שהאזרחים יעזרו לי. בצדק. ואיך היא תעשה את זה עם האזרחים, הרי אין לה נאמני שב"חים?

 האנשים שמסיעים זה נהגי מוניות, זה אוטובוסים, זה רכבות וזה האזרחים. עכשיו, אם אני כאזרחית לקחתי שב"ח, זה לא הפרנסה שלי, זה לא התפקיד שלי. אם תופס אותי שוטר, אני הולכת לבית המשפט ומשלמת על זה מחיר, ובצדק. אבל נהג מונית, זה תפקידו, זה המשכורת שלו, זה החיים שלו. גם אוטובוס, זה התפקיד שלו; גם הרכבת, זה התפקיד שלו; וגם רכב שירות, זה התפקיד לו. אבל באה המשטרה ואומרת ככה: אני רוצה שכל מי שהוא נהג ציבורי, יסייע לנו בנושא של השב"חים, קרי, יבדוק את התעודות, יראה אם הוא חשוד וכדומה. אז אני אומרת: אוקיי, בוא נניח שהרציונל הזה מקובל עלינו, כי הם בשירות ציבורי והם למען הציבור. אבל למה אתה מטיל את הבדיקה רק על נהג המונית? בגלל שיש לו רכב קטן והוא מסיע רק ארבעה אנשים? אם אתה מטיל את זה על נהג מונית אז תטיל את זה גם על נהג אוטובוס, תטיל את זה גם על נהג רכבת וגם על נהג שירות. 
עכשיו, כשאתה מטיל את זה, תצטרך להגיד איך אתה עושה את זה. איך תעשה את זה? אולי בשיטור עירוני שיהיה יותר על רכבות וכו', אולי על ידי פקחים - - -

<דדו זמיר:>
דרך אגב, למונית שירות יש את אותו פטור. אבל מוניות הן שונות, כי אין להן נתיבים מוגדרים - - -

<אברהם פריד:>
טוב שאתה מודה שיש פטור לשירות. 

<היו"ר מירי רגב:>
למה? למה יש פטור לשירות? יש פה אי-צדק ועוול. 

<דדו זמיר:>

עכשיו, אמר חבר הכנסת חנין שהוא לא ראה בחוק איפה אני צריך להוכיח במודעות שזה - - -

<היו"ר מירי רגב:>
תקשיב, לא יעזור לכם כלום: לא יעבור פה החוק הזה. או שיהיה פה צדק לכולם, עם רציונל שיהיה מקובל עליי, או שאף אחד לא יעשה את זה. 

<דדו זמיר:>
דרך אגב, יותר מזה: שימו לב לסעיף (2), שנותן את הסמכות בחוק הזה לנהג המונית. סעיף - - -
<דב חנין:>
אבל זו הבעיה. 

<היו"ר מירי רגב:>
נהג המונית הפך להיות מגן המדינה מפני שב"חים. 

<דדו זמיר:>
הוא לא מגן המדינה, אבל בגלל שהוא נוסע בנתיבים ייחודיים - - -

<דב חנין:>
אבל מה קשור נתיבים ייחודיים?

<דדו זמיר:>
אם מוכיחים את המודעות שלו, יש לו אחריות. 

<היו"ר מירי רגב:>
גם נהגי השירות נוסעים באותם נתיבים של המוניות, אני אומרת לך, אני נוסעת באזור הרבה, כי אני רוצה להכיר על מה אני מדברת. נהגי שירות ונהגי מוניות נוסעים באותם נתיבים. אם אתה רוצה לעשות את זה על נהגי המוניות, תעשה את זה גם על נהגי השירות. למה לנהגי השירות נתתם פטור, כי יש להם עשרה אנשים ברכב ולא ארבעה?

<גבי פיסמן:>
יש כאן סוגיה שהיא כן חשובה. קודם כול, צריך להבין שהטלת הנטל, גם על האזרחים וגם על נהגי המוניות, היא לא מודל אידיאלי בשום נקודת השקפה, היא סוג של אילוץ כדי להילחם בתופעה הזאת של שוהים בלתי חוקיים. אבל צריך להבין שלגבי נהגי מוניות, ככל שאנחנו מדברים על הסעה בשכר, בעצם יש כאן איזושהי מוטיבציה מובנית, אם אנחנו לא נטיל את הנטל הזה, יכול להיות שהתופעה הזאת פשוט תתעצם, כיוון שיש תמריץ כלכלי להסעת שב"חים. זה מה שהחוק התכוון - - -

<חמד עמאר:>
יש תופעה שנהגי מוניות מסיעים שב"חים באופן ברור? עושים את זה?

<היו"ר מירי רגב:>
יש לכם מספרים להראות לנו?

<גבי פיסמן:>
רגע, אני רוצה להבהיר. כרגע סעיפי החוק שמטילים את הנטל על מסיעים במונית קיימים, ולכן התופעה הזו לא קיימת או קיימת בממדים קטנים. 

<דדו זמיר:>
אני חושב שנציגי נהגי המוניות יאירו את עינינו שאין כמעט כתבי אישום. 

<היו"ר מירי רגב:>
אבל מה אתה רוצה, שיהיה להם כתבי אישום?

<דדו זמיר:>
להפך. אני אומר שהם פועלים כפי שצריך, על פי החוק, וגם לא מוגשים נגדם כתבי אישום. אין לי מטרה להגיש כתבי אישום נגד אף אחד. 

<היו"ר מירי רגב:>
אבל תקשיב מה אתה אומרת. אני עכשיו נהגת מונית, אני מגיעה לראש העין, עולה בחור שרוצה לנסוע לאזור של הבית של זבולון קלפה. הוא שואל אותי מה המחיר, אני עונה לו וכו', ואז אני אומרת לו: חכה רגע, תראה לי תעודה. הוא מראה לי תעודה, מה אתה רוצה שאני אעשה?

<דדו זמיר:>
ממש לא, זה לא המצב. הסעיף אומר: "והוכחה מודעותו לכך".

<היו"ר מירי רגב:>
איך הוכחה מודעותו?

<דדו זמיר:>
אני אסביר.

<חמד עמאר:>
הוא לא שחום. 

<דדו זמיר:>
זה לא קשור לשחום, זה לא קשור ללבן, זה לא קשור לבלונדיני.
<קריאה:>
איך הוא יודע שזה שב"ח? 

<דדו זמיר:>
אם הוא לא יודע שזה שב"ח ואני לא יכול להראות בראיות שהוא יודע שזה שב"ח, אז אני לא מגיש כתב אישום. 

<היו"ר מירי רגב:>
אז היא הנותנת, אז אל תבקש ממנו בכלל - - -

<דדו זמיר:>
אבל אני כן רוצה לסבר את אוזנך: נניח שנהג המונית עומד ליד פרצה במחסום ורואה את השב"חים עוברים ונכנסים אליו למונית – את מסכימה איתי שאז הוא אמור להיות מודע? 

<יהודה בר-אור:>
זה החריג, זה מקרה חריג ש - - -

<קריאות:>
- - -

<דדו זמיר:>
אבל זאת המשמעות של "הוכחה מודעותו".

<יהודה בר-אור:>
אז תגדיר את זה בחוק: רק מי שיוצא מהגדר. 

<דדו זמיר:>
רבותיי, למעשה כבר צמצמנו מאוד את גדר המחלוקת. "הוכחה מודעותו" – זה העניין. אני, כמדינת ישראל, כתביעה, צריך להוכיח מודעות. איך אני יכול להוכיח מודעות לבית המשפט? בראיות חיצוניות. אם הוא אמר לי שהוא לקח נוסע והוא לא חשד - - -

<היו"ר מירי רגב:>
אתה רוצה שנפתור לך את הבעיה. 

<דדו זמיר:>
ממש לא. 

<היו"ר מירי רגב:>
תודה רבה. נהגי המוניות, בבקשה. 

<אברהם פריד:>
גברתי היושבת-ראש, א', אנחנו אזרחי מדינת ישראל ואנחנו בטח לא נגד הביטחון. התקיימו לא מעט דיונים במהלך השנים והשתתפנו בהם ושיתפנו פעולה לכל אורך הדרך. אני חייב להעיר שמפריע לי שנציג משרד התחבורה בכלל לא נמצא פה, כי הם מנפיקים לנו את הרישיונות, אז איך זה שהם - - -

<היו"ר מירי רגב:>
משרד התחבורה לא הוזמנו, זו טעות שלנו. הלאה. 

<אברהם פריד:>
אז אני לוקח את ההערה בחזרה. 

ריבונו של עולם, אתם מצפים שנהג מונית, אחרי כל מה שהוא עושה הוא צריך להיום גם משמר הגבול? הוא צריך להיות יודע כול, להבחין בכול? וגם יש סתירה מול הדבר הזה. בעבר, נהג מונית, בהגדרה, המשטרה אישרה לו לשאת נשק אם הוא רוצה. אבל הפסקתם את זה. זאת אומרת, הוא בכלל לא בצד של השמירה על החוק. 

<היו"ר מירי רגב:>
השב"ח, גם אתה תסיע אותו וגם בסוף הוא יהרוג אותך. 

<אברהם פריד:>
אז קודם כול תחזירו את זה בחזרה, נתחיל בזה. נהג המונית, הוא בעצמו טעון הגנה. ואני מבקש ממך באותה הזדמנות לטפל בעניין הזה: להחזיר בחזרה את האישור לנהגי המוניות. אבל לא זה העניין. 
נהג המונית טעון הגנה מכיוון שהוא לא יודע את מי הוא מסיע. ולא פעם זה מסוממים, סוחרי סמים, ואני לא יודע מה. וגם אמרנו קודם, הזכרנו בעבר, שמה שקשור לאזור התפר, מה שקשור לכך שהוא רואה את המסתנן – מצדי תאסור אותו, תחרים לו את המונית. אני לא מתווכח על זה בכלל. אבל אל תצפו מנהגי מוניות שיהיו השוטרים שלכם. 

<היו"ר מירי רגב:>
אז אם זה בחוק הזה, תצמצם את זה לאזור גאוגרפי של אזור התפר. 

<דדו זמיר:>
אבל זאת המשמעות בפועל: חוץ מהסעות לקו התפר או מקו התפר, לא תמצאי כתבי אישום נגד נהגי המוניות, ממש לא. 

<אברהם פריד:>
גברתי היושבת-ראש, חסרות הבהרות. 

<קריאות:>
- - -

<חמד עמאר:>
סליחה, יש לכם מקרים שאתם רואים נהגי מוניות עומדים בקו התפר ושב"חים עוברים את קו התפר נכנסים למוניות ויוצאים? הגשתם כתב אישום אחד בנושא זה? 

<דדו זמיר:>
בוודאי, כתבי האישום על הסעות - - -

<חמד עמאר:>
לא, אני דיברתי על נהגי המוניות. כי קודם אתה אמרת שכמעט ואין כתבי אישום נגד נהגי מוניות, ועכשיו אתה אומר - - -

<דדו זמיר:>
לא, אמרתי שלא תצליחו להראות לי כתב אישום נגד נהג מונית שלקח נוסע תמים בתחומי מדינת ישראל או קו התפר. אנחנו, יש לנו נטל הוכחה כבד מאוד: בדרך כלל מה שאני אוכל להראות לבית המשפט זה או הוצאה מהשטחים או הכנסה לשטחים. 

<היו"ר מירי רגב:>
זה לא יעזור לך, חבל על הזמן. זבולון קלפה, בבקשה. אבל קודם עידן, בבקשה.
<עידן אבוהב:>
שלום, אני מהפורום המשפטי למען ישראל. אנחנו החלטנו לקחת את נושא השב"חים ולקדם אותו בצורה משמעותית. אני שמח מאוד לשמוע מכבוד היושבת-ראש שהיא מתייחסת גם לחובת הצבא, שבזמן האחרון אין בושה לקצינים בכירים בתקשורת - - -

<היו"ר מירי רגב:>
בוודאי, היה אצלי לא מזמן דיון על שב"חים ואנחנו נקיים דיון נוסף. 

<עידן אבוהב:>
מצוין. אבל יש פה נושא נוסף. אני מבין שאכן מוטלת חובה כבדה מאוד על נהגי המוניות, ואני מבין שאתם נתפסים כמסכנים שבסך הכול דואגים - - -
<היו"ר מירי רגב:>
הם לא נתפסים כמסכנים. 

<יהודה בר-אור:>
אנחנו לא מסכנים, אל תהפוך אותנו למסכנים. 

<היו"ר מירי רגב:>
אני מצטערת להגיד לך: יש גם רציונל. לא יכול להיות שכישלון של הצבא וכישלון של המשטרה - - -

<יהודה בר-אור:>
אנחנו לא מסכנים, אנחנו דואגים לביטחון המדינה בדיוק כמו כל - - -

<אברהם פריד:>
אנחנו משרתים בצבא ועושים כל מה שצריך. 

<היו"ר מירי רגב:>
תודה. 

<אברהם פריד:>
אני מבקש לשמור על הכבוד שלנו, אנחנו לא מסכנים. 

<היו"ר מירי רגב:>
אני שומרת על הכבוד שלך. 

<עידן אבוהב:>
לא, אני התכוונתי מסכנים ביחס לבתי עסק למשל, זאת הייתה הכוונה. 

<היו"ר מירי רגב:>
לא, אין כאן מסכנים. 

<דב חנין:>
ארץ ישראל שאתם דואגים לה כוללת גם את האזרחים, כוללת גם את נהגי המוניות, או שזו ארץ ישראל בלי תושבים?

<עידן אבוהב:>
אני מבקש ממך לתת לי לסיים את הטיעון. אני מבין את אי-הנוחות מצד אחד, אבל השאלה היא מה המחיר שאנחנו נשלם אם אנחנו פוטרים אותם מאי-הנוחות הזאת. המחיר יכול להיות גם פיגוע בלב בית קפה. 

<יהודה בר-אור:>
אה - - -

<היו"ר מירי רגב:>
שקט. 

<עידן אבוהב:>
בגלל זה נכנס התיקון לחוק. מכיוון שהיו מקרים שבהם נהגי מוניות... למעשה אין טרור בלי הסעה לתוך מדינת ישראל, כמעט ואין. הפסיקה מתייחסת מפורשות לנושא החלשת כוחה של המשטרה. אתם תוקפים פה את המשטרה, ובתי המשפט בעצם אומרים שעבירות של הסעת תושבי שטחים השוהים בישראל ללא היתר הן חמורות, מאחר שהן מקשות על כוחות הביטחון באיתור מפגעים. ובתיק אחר נאמר: בכל מצב, מתן אפשרות למעבר ממקום למקום מסייע להגעת השב"חים לארץ ומקשה על כוחות הביטחון. בכל תיק שתפתחי תראי את אותם ציטוטים בנושא הזה. יש הבנה ברורה אצל השופטים שהנושא של הובלת השב"חים מחליש מאוד את היכולות. 

עוד דבר. מה נהגי המוניות יוצאים כל כך, הרי אף אחד לא נטפל עליהם. בחוק העונשין יש סעיף שמחייב כל אדם למנוע עבירה - - -

<היו"ר מירי רגב:>
אז עכשיו הוא ייקח עורך דין, ישלם לעורך דין, לא יעבוד - - - 
<עידן אבוהב:>
גברתי, שנייה, אני תכף אתייחס לעניין של הפרנסה. אבל העניין הזה שאתם עכשיו יוצאים וטוענים שנטפלים אליכם הוא לא נכון - -

<יהודה בר-אור:>
הוא נכון בהחלט. 

<עידן אבוהב:>
- - סעיף 260 בחוק העונשין קובע שכל אדם חייב למנוע עבירה אם הוא יודע שהיא עומדת להתקיים. 
<חמד עמאר:>
אם הוא יודע. אתה יוצא מנקודת הנחה שנהג המונית צריך לזהות. אם היית אומר לי מה שאמר עכשיו הניצב-משנה, שנהג מונית לוקח שב"ח שעובר את הגדר ונהג המונית ראה אותו עובר את הגדר - - -

<עידן אבוהב:>
אבל חבר הכנסת עמאר, אי אפשר להיתפס לנושא הגדר. 
<היו"ר מירי רגב:>
סיימת לדבר?

<עידן אבוהב:>
לא, לא סיימתי. 

<היו"ר מירי רגב:>
אז תסיים, יש לך שתי דקות. 

<עידן אבוהב:>
אני רוצה להתייחס לנושא הפרנסה. נושא הפרנסה לא יכול לאפשר לנהגי המוניות לעצום את עיניהם, לא יכול לאפשר להם את זה. מעבר לזה, אני חושב שזו חובה חוקתית של המדינה להסדיר את מה שקורה בתוך הנושא של ההסעות, מכיוון שאני כאזרח, הסיכון פה הוא לחיים שלי. אני חושב שהדרגה הזאת הרבה יותר חשובה מאשר הסיכון לפרנסתו של נהג מונית, שיכול לבחור לא להיכנס לאזור הזה. 

<יהודה בר-אור:>
אני חייב להעיר הערה. אני נפעם פה מדבריו של ידידי ושל המשטרה. אני רוצה להגיד בצורה הברורה ביותר: עוד מעט גם ישתמע שאנחנו לא תושבים בארץ, שלא מעניינים אותנו כל הדברים האלה וכו'. אבל אתם שוכחים דבר אחד: שאנחנו רואים את ביטחון המדינה בדיוק כמו כולם, אנחנו אזרחים כמו כולם – ואנחנו גם נהגי מוניות. 

אם אתה רוצה תשובה, אני מוכן להביא לוועדה הבאה ארבעה מקרים של נהגי מוניות, שנתפסו באור יהודה, נתפסו ביפו ונתפסו אפילו בבת-ים. הם פנו אליי ואני הייתי צריך לפנות למשטרה ולהזכיר להם שיש סיכום מ-2010 שבו החלטנו שבפעם הראשונה נותנים פטור. גם בפעם הראשונה לא נתנו להם פטור, עד שאני באתי למשטרה והראיתי להם את הפטור.  
<זבולון קלפה:>
פטור ממה?

<יהודה בר-אור:>
פטור מלקחת להם את האוטו. קודם כול לוקחים לו את האוטו ל-30 יום, ואחר כך שואלים אותו אם הוא ידע אם זה שב"ח או לא ידע. 

<היו"ר מירי רגב:>
עכשיו לך תוכיח. 

<יהודה בר-אור:>
אז לאט-לאט סידרנו את זה בתוך הוועדה - - -

<דדו זמיר:>
אני ממש לא מכיר - - -

<יהודה בר-אור:>
אני אראה לך את זה. אם אני לא אראה את זה פה בוועדה, אני מוכן שהחוק הזה יעבור. ואם כן – שירדו מנהגי המוניות. 

<דדו זמיר:>
אנחנו מדברים על סדר גודל של כ-600 כתבי אישום נגד מסיעים בשנה. בארבע שנים, יש לו ארבעה מקרים שהוא חושב שטעינו - - -

<היו"ר מירי רגב:>
כולם נהגי מוניות?

<דדו זמיר:>
ממש לא. מסיעים. 

<היו"ר מירי רגב:>
אז אם לא כולם נהגי מוניות, אז מה אתה רוצה מנהגי המוניות?

<יהודה בר-אור:>
אני יכול להראות את זה בוועדה בפעם הבאה. 

<חמד עמאר:>
אתה רוצה להגיד לי שבכל שנה יש 600 נהגי מוניות?

<דדו זמיר:>
לא, בכל שנה - - -

<אברהם פריד:>
הוא אומר מסיעים, הוא לא אומר מוניות. 

<יהודה בר-אור:>
אני מבטיח בוועדה הבאה להביא ארבעה נהגי מוניות שלקחו להם את הרישיון ואני חילצתי אותם מהמשטרה. אם אני לא עושה את זה, תעבירי את החוק, ואם כן, תורידי אותנו מהחוק הזה. 

<דדו זמיר:>
בלי לכעוס על אף אחד, אני אמרתי שאנחנו מגישים כ-600 כתבי אישום בשנה כנגד מסיעים, שכוללים מיעוט של נהגי מוניות ורוב של מסיעים אחרים.

<היו"ר מירי רגב:>
איזה מסיעים?

<דדו זמיר:>
כל מי שמסיע. זה יכול להיות החל מהסעה בנסיבות מחמירות, הסעות סדרתיות, דרך מסיעים - - -

<היו"ר מירי רגב:>
מי, תגיד לי מי המסיעים? שירות מוניות אחר?

<דדו זמיר:>
לא, אני מסביר: כתב אישום כנגד מסיע - - -
<אברהם פריד:>
לא, חברות הסעות זה לא מוניות. 

<היו"ר מירי רגב:>
איזה חברת הסעות?

<דדו זמיר:>
לא אמרתי חברת הסעות. 

<היו"ר מירי רגב:>
אז תגיד לי מי.

<דדו זמיר:>
אין לי פילוח כמה מתוכם הם נהגי מוניות - - -

<היו"ר מירי רגב:>
אז כשיהיה לך פילוח תבוא. איך אתה רוצה שאני אעשה חוק בלי פילוח?

<דדו זמיר:>
לא, זה לא עניין של לעשות חוק בלי פילוח. אני אומר שבארבע שנים שבהן אני מגיש כ-600 כתבי אישום כל שנה, כלומר כ-2,400 תיקים – בתוך זה ייתכן שיש לו ארבע דוגמאות, שגם אותן הוא לא מציג, שבהן טעינו וחזרנו בנו. אז אני אומר שזה בטל בשישים לעומת ביטחון המדינה. 

<יהודה בר-אור:>
לא, אני אביא אותן לכאן.

<קריאות:>
- - -

<יהודה בר-אור:>
בדיון הבא אני מביא את ארבעת נהגי המוניות שעשו להם את זה. בשנתיים האחרונות, לא בארבע. 

<דדו זמיר:>
מתוך 2,400, שגם הוא אומר ש - - -

<חמד עמאר:>
שאלנו אותך שאלה פשוטה: כמה מוניות?

<דדו זמיר:>
אין לי פילוח - - -

<חמד עמאר:>
אתה בא לחוקק חוק ואין בתוכו - - -

<יואל הדר:>
זה חוק קיים, החוק בא להרתיע. 

<קריאות:>
- - -

<יהודה בר-אור:>
אני אגיד לכם מה הוא רואה: הוא רואה את חיי האדם - - - מוזילים את - - - נהג המונית, ולעומת זה, חיי האדם של ידידנו העורך דין יותר חשובים מהחיים שלי. הוא לא מסכן, אני מסכן. 
<עידן אבוהב:>
אני לא אמרתי את זה. 

<יהודה בר-אור:>
אני מסכן, אתה לא. 

<קריאות:>
- - -

<היו"ר מירי רגב:>
סליחה, היועץ המשפטי של הוועדה, בבקשה. 

<עידו בן-יצחק:>
אני רוצה לעשות פה סדר. הסעיף שאנחנו דנים בו כרגע מדבר על מסיעים באשר הם. כלומר, זה חל גם על נהגי מוניות וגם על מסיעים אחרים – חאפרים, נהגים שלוקחים טרמפים או דברים כאלה. לגבי מה שהסעיף אומר, הוא צודק שהוא זה שצריך להוכיח שהנהג ידע שמדובר בתושב זר, כלומר, בתושב שטחים. איך נהג אמור לדעת שאותו אדם הוא תושב שטחים? את זה אני משאיר לדמיון שלכם. לגבי ההוכחה שאותו תושב שטחים הוא שב"ח – כאן נטל ההוכחה הוא על הנהג כאשר חלק מהנסיעה נערך במרחב התפר. עליו להוכיח שהוא לא ידע שמדובר בשב"ח, ולצורך זה הוא יכול גם לבדוק את המסמכים שלו. 

עכשיו, מרחב התפר מוגדר פה לא רק כמישהו שלקח נוסע ממחסום למשל, אלא יש פה מפה שכוללת גם את ראש העין, כפר סבא, מודיעין, ירושלים, קריית גת – ערים גדולות. למשל, נסיעה מראש העין לפתח תקווה, בנסיעה כזאת חל על נהג המונית נטל ההוכחה. 
ההוראה הזאת קיימת כיום כהוראת שעה, ומה שמבקשת הממשלה בהצעת החוק זה להפוך את זה להוראת קבע. זה בעצם מה שעומד על הפרק. 

<היו"ר מירי רגב:>
זבולון, בבקשה. 

<זבולון קלפה:>
אני קודם כול רוצה שהדיון יחזור טיפה לפרופורציות. לכל מי שיושב פה באולם ביטחון ישראל הוא דבר חשוב. 
אני רוצה לספר לכם איך הדבר נראה במשקפיים שלי. אני גר בין 400 ל-600 מטר מקו התפר, בכיוון המערבי, בישראל הקטנה, לא ביהודה ושומרון, בקיבוץ שומריה. כל יום – אני לא מגזים, כל יום – עשרות רכבים, לפעמים אפילו אוטובוס, אוספים בין עשרות למאות אנשים. אני רואה את התופעה הזאת ממש ברמה יום-יומית, ואני יוצא בשעות שונות ומגוונות מאוד. אני שאלתי את החבר'ה באזור הזה, את קציני המשטרה, משמר הגבול, מה קורה עם הדבר הזה. ואני רואה הרבה מאוד פעמים שהם בעצם נתקלים באיזושהי בעיה. באזור הזה, לא יעזור שום דבר: כדי להגיע מיהודה ושומרון פנימה לארץ, צריך מישהו שיעשה את הגישור הזה. זה יכולים להיות נהגים רגילים, זה יכולים להיות נהגי מוניות, זה יכול להיות אלף ואחד דברים. 

עכשיו, באה המשטרה לפה ומבקשת לאט-לאט לסגור את הפרצות האלו. אני חושב שמחובתנו כן לשבור את הראש וכן ליצור פתרון, שבוודאי לא ישים את נהגי המוניות בפוזיציה - - -

<היו"ר מירי רגב:>
אבל הפתרון הוא שנהג המונית צריך למלא את הוואקום של כישלון הצבא. 

<עידן אבוהב:>
חברת הכנסת רגב, נהג המונית - - -

<היו"ר מירי רגב:>
אתה לא חבר כנסת, אתה לא יכול להתפרץ. 

<זבולון קלפה:>
אנחנו צריכים להסתכל על הדברים בקונטקסט הרחב: יש פה מערכת שלמה שמנסה ליצור ביטחון ולתת ביטחון לנו כאזרחים. חלק מהעניין זה המערכת של ההיסעים, שגם איתה צריכים להתמודד. הרי אם 600 ומשהו תיקים נפתחים בשנה, ואני רואה אותם מתחת לעיניים יום-יום כשאני נוסע על הציר - - -

<חמד עמאר:>
אם אתה רואה אותם אז איך המשטרה לא רואה אותם? איך השב"כ לא רואה אותם?

<זבולון קלפה:>
המשטרה מעמידה שם מארבים, תופסת את האנשים הרבה מאוד פעמים, מנהלים שם מרדפים, הם נוסעים בצירי עפר לאחר מכן – זה ממש חתול ועכבר בלתי פוסק. אני חי באזור הזה שבע שנים וחצי ואני רק רואה שזה הולך ומתעצם, למרות כל הפעילות של הצבא. הרי גם כוח האדם הוא מוגבל, אי אפשר להעמיד שוטר על כל מילימטר. 

לכן אני אומר שצריכה להיות פה מערכת שלמה, שסוגרת הכול. גם אנחנו, כאזרחים, הן המסיעים הרגילים והן נהגי המוניות, כל מי שמבין את הבעיה של הביטחון – צריך לשלב פה ידיים. 

<יהודה בר-אור:>
צריך, אבל לא יכול להיות ש - - -

<היו"ר מירי רגב:>
הבנתי אתכם. תשתה מים ותירגע. חבר הכנסת עמאר, בבקשה. 

<חמד עמאר:>
גברתי היושבת-ראש, אני חושב שאין יותר מאלה שיושבים כאן שחשוב להם ביטחון ישראל. אבל כשאני שומע את היועץ המשפטי, שאומר לי שזה כולל את ראש העין, את כפר סבא, אזורים כאלה ענקיים, שבהם אני צריך להעביר את כל האחריות לנהג מונית, שצריך לזהות אם זה שב"ח או לא שב"ח בתוך כפר סבא.

<דדו זמיר:>
לא. 

<חמד עמאר:>
אם הוא בלונדיני אני בטח לא אשאל אותו על תעודת זהות, אבל אם הוא שחום עור ויש לו קצת מבטא, אני אגיד לו "תביא לי תעודת זהות". ומה אם אותו אחד יגיד לי "אני לא נותן לך תעודת זהות"? אם אתה תתקיל אותי עכשיו ותבקש ממני תעודת זהות לפני אנשים, אני לא אתן לך תעודת זהות. אני חושב שאם הייתם מצמצמים את זה...

אתה מגיע לוועדה, ועדה מכובדת, ואין לך נתון. יש לך רק נתון כללי, אבל אין לך נתון של נהגי המוניות – שזה כבר מינוס גדול שלך. אם היית מגיע אלינו ואומר לנו שזו תופעה מאוד קשה, "יש לנו כל שנה 100 נהגי מוניות שאנחנו תופסים אותם, ואנחנו צריכים להחמיר איתם" – הייתי הולך איתך עד הסוף, אפילו כפר סבא. אבל כשאתה אומר לי "אין לי נתונים, אני לא יודע" – זה קשה. 

אני אספר לכם סיפור - - -

<היו"ר מירי רגב:>
מהר, כי אנחנו חייבים לעשות הצבעה. אתה לוקח לנו את כל הזמן, מ-8:30 אתה לא מפסיק לדבר בוועדה. 
<חמד עמאר:>
  היועץ המשפטי של המשרד לביטחון פנים יושב פה. שירות בתי הסוהר החליט עכשיו ש-150 קילומטר מבאר שבע הוא יכול לגייס. כלומר, מי שרוצה להתגייס למחוז דרום צריך להיות גר 150 קילומטר מבאר שבע. למה הוא הוציא את ההוראה הזאת? בשביל למנוע מהדרוזים להתגייס לשירות בתי הסוהר, כי הדרוזים - - -
<היו"ר מירי רגב:>
זה קשור לעניין?

<יואל הדר:>
- - -

<חמד עמאר:>
אני אומר לך, אם היועץ המשפטי לא יכול לבוא ולהגיד "עצור"... אני יודע שאין קשר - - -

<יואל הדר:>
יש גונדר דרוזי. 

<חמד עמאר:>
זה לא קשור, זו הוראה שצריך לעצור אותה, אני לא אתן לך להמשיך איתה. 

וכאן זה אותו דבר. אתה בא ואומר לי שבכפר סבא, בראש העין, נהג המונית צריך להפוך לשוטר שיש לו את היכולות לדעת אם זה שב"ח או לא שב"ח; שנטל ההוכחה בלזהות הוא על נהג המונית. 

<דדו זמיר:>
לא, לא, לא - - -

<היו"ר מירי רגב:>
לא, סליחה, גמרנו, אתם גמרתם להתייחס. 

<דדו זמיר:>
אני רק רוצה הסבר משפטי, להסביר לו איפה הוא טועה בפרשנות המשפטית. 

<היו"ר מירי רגב:>
לא, אתה תמתין. בסדר, אנחנו כולנו טועים, רק אתם מבינים, לכן הפשע רק הולך ומתגבר בזמן האחרון. משרד המשפטים, בבקשה. 

<גבי פיסמן:>
אני רוצה להביא דבר אחד לידיעת הוועדה: יש הנחיה של פרקליט המדינה לעניין הסעת שוהים בלתי חוקיים, שקובעת בין היתר שלגבי עבירה של מסיע בודד, של שב"ח בודד, לא יוגש כתב אישום בפעם הראשונה, אלא בנסיבות מחמירות. 

<היו"ר מירי רגב:>
לא, זה לא משכנע אותי.

<גבי פיסמן:>
לא, אני רק רוצה להבהיר משהו - - -

<היו"ר מירי רגב:>
תקשיבי, את אמורה להיות אמונה על הצדק. תראי מה את מבקשת פה. את מבקשת פה שכישלון של הצבא... חדר שב"ח לשטח מדינת ישראל כתוצאה מזה שהמערכת הצבאית הביטחונית כשלה. עכשיו הוא נמצא בתוך שטח ישראל, במגרש של המשטרה. המשטרה צריכה למנוע את הפיצוץ הבא. היא רוצה את העזרה של האזרחים, ובצדק. אבל מי היחיד שאמור לטפל בזה? נהג המונית. 
<גבי פיסמן:>
לא, כל האזרחים. העבירה היא עבירה של כל האזרחים. הנטל שמוטל על נהגי המוניות הוא נטל כבד יותר, והוא נובע מהתמריץ הכלכלי של כל התופעה הזאת. 

לגבי הנחיית פרקליט המדינה, רציתי להודיע לוועדה שיש נכונות של פרקליט המדינה לשקול שוב את הנושא של העמדה לדין בפעם הראשונה. 

<יואל הדר:>
גברתי, אפשר מילה אחרונה? 

<היו"ר מירי רגב:>
מילה אחרונה. לא תהיה הצבעה כמו שהממשלה רוצה. 

<יואל הדר:>
הבנתי. בעקבות חוסר ההצלחה שלי לשכנע את הוועדה, אני מבקש... אני מבין שהבעיה היא לגבי נהגי המוניות, לא לגבי המסיעים הכלליים. אז לגבי נהגי המוניות גברתי בטח תרצה להאריך את זה בשנתיים-שלוש. 

<היו"ר מירי רגב:>
שנה. 

<יואל הדר:>
גברתי רואה אותי כל יום, היא לא צריכה לראות אותי - - -

<היו"ר מירי רגב:>
שנה, כי בשנה הזאת אתם תעשו עבודה, אתם תשנו את החוק. אני רוצה לפתור את בעיית השב"חים, המוניות לא מעניינות אותי. קח שנה ותפתור את זה, תפתור את בעיית השב"חים. ואם לך אין תפיסת הפעלה, אני אביא לך תפיסת הפעלה. 

<יואל הדר:>
אנחנו תמיד נשמח לשמוע מה שיש לכנסת להציע לנו. אבל לגבי המסיעים הכלליים, לפחות להפוך את זה להוראת קבע. 

<היו"ר מירי רגב:>
מה אתה אומר? אתה רוצה להחליף אותי פה כיושבת-ראש הוועדה?

טוב, אז ככה – היועץ המשפטי, עידו, אנחנו מאשרים את זה כהוראת שעה לשנה. בשנה הזאת אני מבקשת לקבל מספרים – כמה כתבי אישום הוגשו נגד נהגי מוניות, כמה כתבי אישום הוגשו בכלל על הסעות של שב"חים - -

<דדו זמיר:>
את זה יש. 

<היו"ר מירי רגב:>
- - ואת המיפוי של כתבי האישום, כלומר, מי היו בהסעות האלה, מי הסיע את השב"חים. 

דבר שלישי, אני מבקשת שהשיטור העירוני ייתן לי פתרון לאזור קו התפר, עם שיטור עירוני של ראש עין, כפר סבא, אריאל וכו'. 

<יואל הדר:>
אי אפשר. 

<היו"ר מירי רגב:>
לא יודעת איך, תמצאו לי פתרון. 

<יואל הדר:>
זה לא חלק מה.... לא אישרת לנו את זה בחוק. 

<גבי פיסמן:>
אנחנו גם לא חושבים שזה נכון. 

<היו"ר מירי רגב:>
את לא חושבת שזה נכון. 

<יואל הדר:>
לא, גברתי לא חשבה שזה - - -

<היו"ר מירי רגב:>
שנייה. אני רוצה פתרון לכך. אני מבינה שאתם צריכים עזרה בשיטור מקומי, אבל אני רוצה לטפל קודם כול בשב"חים, השב"חים יותר מעניינים אותי כרגע מאלימות שיש בתוך השטח. תביאו לי איזושהי תפיסה יותר ביטחונית לגבי קו התפר. הרי אנחנו יודעים שהשב"חים יוצאים מקו התפר, הם לא יוצאים מאילת, אז אנא, תבוא המשטרה – כמו שעכשיו באתם עם תפיסת הפעלה לגבי מזרח ירושלים – עם תפיסת הפעלה לאזור קו התפר. לא יכול להיות מצב שיש חדירה של שב"חים מאזור קו התפר לתוך שטח מדינת ישראל ובסוף מי שצריך לשלם על זה זה המסיעים. אני רוצה שהם ישלמו על זה, אבל הם לא יהיו לבד. 

<יואל הדר:>
אבל זה לא רק אנחנו, קודם את צריכה לפנות לצה"ל - - -

<היו"ר מירי רגב:>
בוודאי. לכן אנחנו נעשה דיון משותף - - -

<יואל הדר:>
אם לא יאפשרו אז לא יהיו בכלל שב"חים. 

<היו"ר מירי רגב:>
אנחנו נעשה דיון משותף עם צה"ל, עם משטרת ישראל, ואם אתם רוצים שנהגי המוניות יעזרו לכם, נביא גם אותם, שיעזרו לכם עם רעיונות. 

<יואל הדר:>
הם יסיעו אותנו לפה. 

<היו"ר מירי רגב:>
מאה אחוז, הם יסיעו אותך לפה ויבדקו אם אתה לא שב"ח. 

<יהודה בר-אור:>
אנחנו ניתן לך הצעות שאתה לא יכול לחשוב עליהן, כי אתה לא בשטח. תפסיקו לזלזל בנהגי המוניות. 

<היו"ר מירי רגב:>
שקט. 

<יהודה בר-אור:>
אל תגיד לי "תסיע אותי לפה", אני באתי לפה כנציג של 18.5 אלף נהגי מוניות, אז אל תזלזל בנו. 

<יואל הדר:>
אני לא מזלזל. 

<עידן אבוהב:>
גברתי, בהנחה שהמשטרה תיתן מענה, עדיין יהיו כאלה שייכנסו לכאן, והם אלה שנטמעים בתוך שירות ההסעה - - -

<היו"ר מירי רגב:>
בסדר, אני לא מבטלת את הוראת השעה, היא ממשיכה להיות כמו שהיא היום. אבל אני לא הופכת אותה להצעת חוק, זה הכול. 

<דדו זמיר:>
גברתי, אפשר להציע שזה יוארך לשנתיים, כדי לתת זמן התארגנות ראוי?

<היו"ר מירי רגב:>
למה אתה צריך זמן התארגנות כדי להתארגן בקו התפר?

<דדו זמיר:>
גברתי הציעה בתחילת הדיון שנתיים - - -

<היו"ר מירי רגב:>
אתה אמור לתת פתרון אתמול. אתמול. 

<דדו זמיר:>
בנושא של הקו התפר יש לנו דיונים עתיים אצל השר לביטחון פנים - - -
<היו"ר מירי רגב:>
אני ממש שמחה. 

<דדו זמיר:>
אם גברתי חושבת שבינתיים הוראת השעה תואמת למצב הנוכחי ולמצב הביטחוני, אז שתיתן לנו זמן סביר. גם דיברתם בתחילת התהליך על הוראת שעה לשנתיים, ופתאום זה התקצץ לשנה. אני חושב שצריך לתת לנו זמן הגיוני להיערך, לשנות תפיסות הפעלה. הרי יש דיונים מקבילים אצל שרים נוספים ובוועדות נוספות. הזמן הסביר לטעמי הוא לפחות שנתיים, אני לא רואה מניעה לכך. 

<חמד עמאר:>
בוא נלך על 18 חודשים. 

<דדו זמיר:>
הייתי מבקש שזה לא יהיה בשיטת הסלאמי, אלא באמת ללכת על משהו - - -

<חמד עמאר:>
אני מציע 18 חודשים. 

<היו"ר מירי רגב:>
זה יהיה שנה, כי הנושא הזה הוא בוער. 

<חמד עמאר:>
אם את מציעה שנה, אני אצביע איתך על שנה. 

<היו"ר מירי רגב:>
זו תהיה הוראת שעה לשנה. כל הגופים יטפלו בשב"חים, לא רק נהגי המוניות. כל הגופים יתעוררו ויטפלו במה שקורה עם השב"חים. אני לא מוכנה שנהג מונית הוא זה שיישא על עצמו את הכישלון שבחדירה של שב"ח לתוך שטח ישראל. זמן של שנה יגרום לכם לעבוד יותר מהר כדי למצוא פתרון לכך שבראש העין וכפר סבא לא יהיו אלפים של שב"חים. 

מנהלת הוועדה, נא לרשום שאני מבקשת לקיים דיון במושב הבא לגבי תפיסת ההפעלה בקו התפר, עם משטרת ישראל וכו'. 

<יהודה בר-אור:>
תשתפו אותנו גם, רק תרוויחו מזה. 

<דדו זמיר:>
וגם עם צה"ל. 

<היו"ר מירי רגב:>
כן, צה"ל ומשטרת ישראל. 

היועץ המשפטי, תקריא את הצעת החוק בבקשה. 

<עידו בן-יצחק:>
קורא:

	"תיקון סעיף 12א
	1.
	בחוק הכניסה לישראל, התשי"ב-1952, בסעיף 12א, בסעיפים קטנים (ג)(1) ו-(ד)(2), במקום "יום כ"ט באדר ב', התשע"ד (31 במרץ 2014)" – יבוא "31 במרץ 2015"."


<היו"ר מירי רגב:>
תודה. מי בעד? מי נגד? מי נמנע?

הצבעה

בעד אישור התיקון – פה אחד

התיקון אושר.

<היו"ר מירי רגב:>
הצעת החוק עברה.
<הישיבה ננעלה בשעה 10:45.>
